‘જુઓ, હું ઘણીવાર કહી ચુકી છું…. આજે પણ કહું છું… મને ભાઈ-ભાભીનાં સંતાનથી કોઈ પ્રોબ્લેમ નથી. એ લોકો આપણા માટે થઈને આટલું બધું કરવા રાજી થયા છે એ બહુ જ સારી વાત છે. હું તેની કદર કરું છું. પણ મારા વિચારો અલગ છે. ગમે તેમ પણ તોય એ લોકો જ આવનારા બાળકનાં મા-બાપ કહેવાય. મનના ખૂણે એમને સતત થયા કરે કે આ એમનું બાળક છે. મને પણ એ બાળક સતત એવો અહેસાસ કરાવે કે આ તો ભાઈ-ભાભીનું સંતાન….. નિકીતાભાભી ચાહે કે ના ચાહે ક્યારેક તો મમતા ઢળી જ જાય. આ તો એક વ્યવસ્થા થાય. સમાજ પણ મોટો થઈને સતત યાદ કરાવ્યા કરે કે આના ખરા મા-બાપ તો આ લોકો છે. મને મારું માતૃત્વ વહેંચાયેલું નથી જોઈતું. સતત એક ઉપકારના ભારથી મારાથી નહીં જીવાય. એક બાળક પર મારે મારો સઘળો પ્રેમ ઢોળવો છે અને ઓન ધ ટોપ ઓફ ઇટ… એક ઓલરેડી જન્મી ચુકેલા નિરાધાર બાળકને પણ માતા-પિતા મળી જશે. પ્લીઝ, તમે લોકો સમજો…. જણનારીની પીડા હું ક્યારેય નહીં સમજી શકું એ સાચી વાત છે પણ મારી પીડા પણ એક માતા માટે સમજવી મુશ્કેલ છે….’